**УПУТСТВО ЗА ИЗРАДУ ЗАВРШНОГ РАДА НА МАСТЕР СТРУКОВНИМ СТУДИЈАМА**

Завршни рад пише се на језику на којем се реализује акредитовани студијски програм мастер струковних студија. Текст рада треба да буде граматички и правописно исправан и без словних и граматичких грешака. Завршни рад се пише фонтом: Times New Roman. Величина слова ћириличног писма је 12. Проред између редова је 1,5. Текст на страни треба да је удаљен по 2,5 cm од горње и доње, 3 cm од леве и 2 cm од десне ивице папира величине А4, са обостраним поравнањем. Стране се нумеришу по средини или са десне стране. Прва страна се не нумерише.

Уколико рад садржи слике, фотографије, табеле и сл., треба им написати наслов и редни број (слика бр.1., слика бр.2.) и навести их у тексту. Бројеви и наслови табела налазе се увек изнад табела. Бројеви и наслови слика налазе се увек испод слика.

Завршни рад би требао да је обима од 40-60 страница, штампа текста је једнострана. Насловна страна, садржај, литература, слике и табеле веће од ½ странице се не рачунају у укупном збиру страница рада.

У раду се јасно мора одвојити туђи текст, туђа сазнања и туђи подаци од ауторовог текста, његових закључака, сазнања, идеја, података и сл. Од других се аутора могу преузети мањи делови текста (цитирање, парафразирање), али се то увек мора означити на јасан и уобичајен начин (позивањем на извор, према установљеним правилима).

**Насловна страна завршног рада:**

На тврдим корицама завршног рада треба да стоји (видети у Прилогу1):

На врху стране:

* Високa школa струковних студија - Сирмијум (велика слова 14 pt bold)

На средини стране:

* Завршни мастер рад (велика слова 16 pt bold) а испод тога
* Тема завршног рада (велика слова 16 pt bold)

У доњем левом углу:

* Име и презиме ментора (14 pt bold).

У доњем десном углу:

* Име и презиме студента (аутора завршног рада), (14 pt bold).

У подножју стране:

* Сремска Митровица, година (14 pt bold).

Прва, насловна страна иза корица треба да изгледа (видети у Прилогу 2):

На врху стране:

* Високa школa струковних студија за васпитаче и пословне информатичаре-Сирмијум (велика слова 14 pt bold)

На средини стране:

* Завршни мастер рад (велика слова 16 pt bold) а испод тога
* Тема завршног рада (велика слова 16 pt bold) и
* Предмет из кога се пише завршни рад (велика слова 16 pt bold)

У доњем левом углу:

* Име и презиме ментора (14 pt bold).

У доњем десном углу:

* Име и презиме студента (аутора завршног рада), (14 pt bold) и
* број индекса студента (испод имена студента)

У подножју стране:

* Сремска Митровица, година (14 pt bold).

Пре текста рада пише се апстракт или **сажетак рада**, који представља сажет и информативан приказ теме и садржаја завршног рада у којем се наводе најважнији циљеви, теоријске поставке, почетне хипотезе, методолошки приступ и закључци, односно резултати истраживања. Сажетак или апстракт може имати обим између 200 и 400 речи, и до 5 кључних речи.

**Садржај** се налази се на почетку рада после апстракта. Садржај има функцију да упозна читаоца са структуром завршног рада. Садржи наслове и поднаслове, који се најчешће обележавају арапским бројевима и број стране на којој се наслов налази. Разликовање надређених и подређених делова садржаја завршног рада обезбеђује се степенастим обликом садржаја где су подређени делови увучени.

**Увод.** Текст увода пише се на једној до две куцане стране. Уводно поглавље треба да садржи објашњење проблема којим се у раду бави, тј. да одговори на питања: шта је тема рада, дефинисање проблема који је уочен у пракси предшколског васпитања, зашто је то релевантан проблем, који су релевантни извори за проблем којим се у раду бави, сврха истраживања које се у раду приказује, шта је посебно значајно и сл.

**Централни део рада – поглавља.** У овом делу рада излаже се сав прикупљени материјал који је од значаја за рад. Материјал се излаже кроз поглавља: Теоријски део, Методолошки део, Резултати и дискусија, Промене у пракси. Свако поглавље треба да буде посебно разрађено (садржи потпоглавља). Главна поглавља увек почињу на новој страници.

**Теоријски део.** Садржи теоријску анализу проблема истраживања, како су том проблему приступила ранија истраживања (ако их има), који су резултате добијени, која питања су остала отворена... Наслови појединачних поглавља треба да буду кратки и јасни. Пишу се словима величине 14 типографских тачака. Наслови поглавља треба да буду редом нумерисани арапским бројевима. Поглавља могу имати и потпоглавља која се пишу словина величине 12 типографских тачака и такође се нумеришу припадајућим бројем нивоа нумерисања.

Пример:

1.

1.1.

1.2.

2.

2.1.

2.1.1.

2.1.2. итд.

**Методолошки део.** У овом делу рада ближе се одређује предмет рада, дефинишу се циљ и задаци, узорак, методе, технике и инструменти за прикупљање података, начини анализе података.

**Резултати истраживања и дискусија.** У овом делу рада износе се и дискутују резултати истраживања. У приказу резултата бира се један начин приказивања одређеног резултата односно избегава се приказивање истог резултат на различите начине (нпр. табеларно и графички).

**Промене у пракси.** Завршни рад на мастер струковним студијама има за циљ да се на основу резултата истраживања праксе предложе, а ако је могуће и уведу и евалуирају промене праксе, које треба приказати у овом поглављу.

**Закључна разматрања**. У закључку се даје осврт на оно што је у раду приказано. Истиче се шта је посебно значајно, важно, лични утисци о обрађеној теми, препорука аутора за нека даља и слична истраживања и унапређења праксе. Закључак се пише на једној до три куцане стране.

**Литература** се пише на посебној страни. Литературу представља списак свих библиографских јединица, односно свих ауторских дела (књига, поглавље у књизи, чланак у часопису, чланак у зборнику радова, излагање са конференције, чланак на интернету итд.), која се помињу или су цитирана у завршном раду. Библиографске јединице се ређају азбучним редом, по презимену аутора, односно наслова дела, ако аутор није наведен. Литературу навести према АПА стандардима за навођење литературе. На интернет адреси Америчке асоцијације психолога (American Psychological Association, https://apastyle.apa.org/) се могу наћи додатне информације

Библиографске јединице морају бити потпуне, на пример:

Један аутор:

Грандић, Р. (2007). *Прилози породичној педагогији*. Нови Сад: Савез педагошких друштава Војводине.

Два аутора:

Банђур, В., и Поткоњак, Н. (1996). *Педагошка истраживања у школи*. Београд: Учитељски факултет.

Три аутора:

Пешић, М. и сар. (1998). *Педагогија у акцији*, Београд: Институт за педагогију и андрагогију.

Чланци из часописа:

Милутиновић, Ј. (2011). Социјални конструктивизам у области образовања и учења. *Зборник Института за педагошка истраживања*, *43*(2), 177-194.

Web документа:

Референца треба да садржи име аутора, годину, назив документа (курзивом), датум када је сајт посећен, интернет адресу, односно:

Секулић, М. (2010). Утицај стилова учења на обликовање и ефикасност Е - учења. Преузето 18. маја 2021. са http://miroslavsekulic.pbworks.com

Позивање на извор у тексту рада

У раду, после сваког дела који је парафразиран (препричан) или цитиран, наводи се у загради извор литературе. Подаци о извору подразумевају презиме аутора, годину издања, а ако је у питању цитат наводи се и број странице на којој се налази цитирани текст.

Цитатсе увек ставље између знакова навода.Пример: „Породица је основна друштвена група која, зависно од историјског и друштвено-економског развитка, окупља лица везана браком....“ (Грандић, 2007, 24).

Прафразирање је, у ствари препричавање. Парафраза се не ставља између знакова навода. Пример: Агресију могу изазвати све ситуације које појединац перципира као провоцирајуће, без обзира на разлог због којег се оне доживљавају као провоцирајуће (Жужул, 1989).

\*Ако се један аутор наводи више пута, наводи се по редоследу, години публиковања референце. Уколико се наводи више радова истог аутора у једној години треба их означити словима а; б; в: (2014а, 2014б).

Завршни рад може да садржи различите **прилоге**. То могу да буду инструменти истраживања, илустрације (слике, мапе и сл.).

Прилог 1

**ВИСОКА ШКОЛА СТРУКОВНИХ СТУДИЈА ЗА ВАСПИТАЧЕ И ПОСЛОВНЕ ИНФОРМАТИЧАРЕ - СИРМИЈУМ**

**МАСТЕР РАД**

**УТИЦАЈ ВАСПИТАЧА НА РАЗВОЈ СИМБОЛИЧКЕ ИГРЕ**

**Професор: Студент:**

**др Марта Дедај, проф. Душица Нешовановић**

**Сремска Митровица, 2023.**

Прилог 2

**ВИСОКА ШКОЛА СТРУКОВНИХ СТУДИЈА ЗА ВАСПИТАЧЕ И ПОСЛОВНЕ ИНФОРМАТИЧАРЕ - СИРМИЈУМ**

**МАСТЕР РАД**

**ТЕМА**

**УТИЦАЈ ВАСПИТАЧА НА РАЗВОЈ СИМБОЛИЧКЕ ИГРЕ**

**ПРЕДМЕТ**

**ИГРА КАО ЦЕНТАР ПРЕДШКОЛСКОГ КУРИКУЛУМА**

**Професор: Студент:**

**др Марта Дедај, проф. Душица Нешовановић**

**бр.индекса 40/20М**

**Сремска Митровица, 2023.**